FÆLLES HOLDNING af 30. oktober 1998 fastlagt af Rådet på grundlag af artikel J.2 i traktaten om Den Europæiske Union, vedrørende Nigeria (98/614/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Rådet fastlagde den 20. november 1995 fælles holdning 95/515/FUSP vedrørende Nigeria (1) og den 4. december 1995 fælles holdning 95/544/FUSP vedrørende Nigeria (2);

fælles holdning 95/544/FUSP blev ved afgørelse 97/821/FUSP (3) forlænget indtil den 1. november 1998;

Den Europæiske Union lægger stor vægt på forholdet mellem Unionen og Nigeria i betragtning af den helt centrale regionale og internationale rolle, landet spiller, navnlig gennem sit bidrag til fredsbevarende aktiviteter, f.eks. i Liberia og Sierra Leone, som Unionen fortsat støtter;

Den Europæiske Union er opmærksom på den udvikling, der er sket tidligere, navnlig i 1993, hvor de frie valg blev aflyst, og en militær regering kom til magten, og den noterer sig, at situationen i Nigeria fortsat er ustabil;

Den Europæiske Union henviser til sin erklæring af 18. september 1998, hvori den udtrykte stor tilfredshed med den seneste udvikling i Nigeria;

Den Europæiske Union opfordrer general Abubakars regering til at fortsætte med gennemførelsen af det nye overgangsprogram og tilsagnet om at overgive magten til en ansvarlig civil regering i maj 1999 efter frie og retfærdige valg;

Den Europæiske Union ser med tilfredshed på løsladelsen af politiske fanger og opfordrer til en hurtig afslutning af alle verserende sager;

Den Europæiske Union ser med tilfredshed på general Abubakars løfte om økonomiske reformer, herunder politikker med henblik på at bekæmpe fattigdommen, og på hans tilsagn om på ny at gøre de væbnede styrker professionelle og sikre, at militæret vender tilbage til kasernerne inden den 29. maj 1999;

Den Europæiske Union er parat til at styrke en konstruktiv politisk dialog med Nigeria og vil overveje konkrete støtteforanstaltninger i forbindelse med valghandlingen i Nigeria;

de foranstaltninger, der blev vedtaget i 1995, bør ændres under hensyn til den nuværende situation -

FASTLAGT FØLGENDE FÆLLES HOLDNING:

Artikel 1

Fælles holdning 95/515/FUSP ophæves hermed, jf. dog bestemmelserne i artikel 2 og artikel 3, stk. 2.

Artikel 2

Følgende foranstaltninger omhandlet i punkt 3 i fælles holdning 95/515/FUSP gælder fortsat:

a) suspension af det militære samarbejde

b) aflysning af uddannelseskurser for alt nigeriansk militærpersonale, bortset fra kurser, der ikke er kamp-relaterede, og som skal tilskynde til overholdelse af menneskerettighederne og forberede militæret på, at en civil regering vil føre demokratisk kontrol med de væbnede styrker, og

c) embargo på våben, ammunition og militært udstyr, der omfatter våben bestemt til at dræbe samt ammunition hertil, våbenplatforme, andre platforme og hjælpeudstyr samt reservedele, reparationer, vedligeholdelse og overførsel af militær teknologi. Kontrakter, som er indgået forud for ikrafttrædelsen af fælles holdning 95/515/FUSP, berøres ikke.

Artikel 3

1. Der kan genoptages en dialog om udviklingssamarbejde med Nigeria, herunder relevante undersøgelser og forberedende foranstaltninger, med henblik på fornyede forpligtelser efter indsættelsen af en demokratisk valgt civil regering.

2. I mellemtiden kan udviklingssamarbejdet med Nigeria kun videreføres for aktioner til støtte for menneskerettighederne og demokratiet og for projekter og programmer til lindring af fattigdom og navnlig levering af nødforsyninger til den fattigste del af befolkningen som led i et decentraliseret samarbejde via lokale civile myndigheder og ikke-statslige organisationer.

Artikel 4

1. Denne fælles holdning vil blive overvåget af Rådet, som formandskabet og Kommissionen regelmæssigt aflægger beretning til. Den vil blive revideret senest den 1. juni 1999 på baggrund af udviklingen i Nigeria, navnlig med hensyn til indsættelse af en demokratisk valgt civil regering.

2. Hvis der sker en forværring af situationen med hensyn til menneskerettighederne eller den demokratiske proces i Nigeria, vil Rådet omgående revidere den fælles holdning med henblik på at vedtage yderligere foranstaltninger.

Artikel 5

Denne fælles holdning træder i kraft den 1. november 1998.

Artikel 6

Denne fælles holdning offentliggøres i EF-Tidende.

Udfærdiget i Bruxelles, den 30. oktober 1998.

På Rådets vegne

W. SCHÜSSEL

Formand

(1) EFT L 298 af 11. 12. 1995, s. 1.

(2) EFT L 309 af 21. 12. 1995, s. 1.

(3) EFT L 338 af 9. 12. 1997, s. 8.